Folketing
1999-11-26

Og det kan jo betyde, at de sådan flakker rundt fra sted til sted og begynder på en behandling og ikke får den fuldført og derfor også får det ene nederlag efter det andet. Vi kan jo faktisk se, at noget af den behandling, afvænning, der er den mest effektfulde, som f.eks. Projekt Menneske i København, bygger på, at der er en vis indkøringsfase, hvor narkomanen får mulighed for at gøre det klart for sig selv og også for omgivelserne - men ikke mindst for sig selv - at han eller hun er parat til at gå ind i et behandlingsforløb. For det er jo et af de områder, hvor vi har en meget stor tilbagefaldsprocent, og jeg er bange for, at det her ikke ville ændre på tilbagefaldsprocenten, men måske tværtimod give en lang række mere afbrudte og ikke vellykkede behandlingsforløb. Det andet er, at hvis man lægger finansieringen over til staten, vil det give mulighed for en ekstrem kassetænkning. Og det vil flytte midler fra den kommunale indsats for forebyggelse og efterværn over til de relativt dyre døgnbehandlingstilbud.